ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร (ฉบับที่ 60)

ประกาศกรุงเทพมหานคร

ประกาศกรุงเทพมหานคร
เรื่อง
การแบ่งส่วนราชการภายในหน่วยงาน
และการกำหนดอำนาจหน้าที่ของส่วนราชการกรุงเทพมหานคร
(ฉบับที่
๖๐)

ด้วยเป็นการสมควรปรับปรุงประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ให้มีความเหมาะสมตรงตามข้อเท็จจริงและสอดคล้องกับภารกิจหน้าที่ความรับผิดชอบของสำนักการศึกษา

อาศัยอำนาจตามความในมาตรา ๖๐ และมาตรา ๖๖ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ โดยความเห็นชอบของคณะกรรมการข้าราชการกรุงเทพมหานคร ในการประชุมครั้งที่
๑๐/๒๕๔๘ เมื่อวันที่ ๑๗ ตุลาคม ๒๕๔๘ ประกอบกับประกาศกรุงเทพมหานคร เรื่อง จัดระเบียบราชการของกรุงเทพมหานคร
ลงวันที่ ๑ เมษายน พ.ศ. ๒๕๒๘ จึงให้ปรับปรุงประกาศกรุงเทพมหานคร
เรื่อง การแบ่งส่วนราชการภายในหน่วยงาน และการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม พ.ศ. ๒๕๒๘ ในหมวด
๙ ข้อ ๑๔ และข้อ ๑๕ โดยให้ยกเลิกประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๑๔) ลงวันที่ ๓๑ มีนาคม พ.ศ. ๒๕๓๕ และให้ใช้ข้อความต่อไปนี้แทน

หมวด
๙
สำนักการศึกษา

ข้อ ๑๔  สำนักการศึกษามีอำนาจหน้าที่เกี่ยวกับงานด้านการจัดการศึกษาของกรุงเทพมหานคร
โดยแบ่งส่วนราชการภายในและกำหนดหน้าที่ความรับผิดชอบ ดังนี้
(๑)  สำนักงานเลขานุการมีอำนาจหน้าที่เกี่ยวกับงานสารบรรณและธุรการทั่วไปของสำนักการศึกษา
งานช่วยอำนวยการและเลขานุการ การบริหารงานบุคคลและงานด้านสวัสดิการของข้าราชการกรุงเทพมหานครสามัญและลูกจ้าง
งานนิติกรรมและสัญญา งานสิทธินักเรียน งานบริหาร ศูนย์สิทธิเด็กนักเรียน ศูนย์รับเรื่องราวร้องทุกข์
การประชาสัมพันธ์ ศูนย์ข้อมูลข่าวสาร การบริหารงานก่อสร้าง การบริหารสินทรัพย์ส่วนกลางของสำนัก
งานกิจกรรมพิเศษ และงานที่มิได้กำหนดให้เป็นหน้าที่ของส่วนราชการใดโดยเฉพาะ และปฏิบัติหน้าที่อื่นที่เกี่ยวข้อง
โดยแบ่งงานภายในส่วนราชการ ดังนี้
๑)  กลุ่มงานช่วยนักบริหารมีหน้าที่รับผิดชอบเป็นเลขานุการของผู้อำนวยการสำนักและรองผู้อำนวยการสำนัก
ติดต่อนัดหมายการประชุม การประสานงานและอำนวยความสะดวกและปฏิบัติหน้าที่อื่นที่เกี่ยวข้อง
๒)  ฝ่ายบริหารงานทั่วไปมีหน้าที่รับผิดชอบเกี่ยวกับงานด้านเลขานุการ
สารบรรณและธุรการทั่วไป การงบประมาณ การเงิน บัญชีและพัสดุ การดูแลสถานที่และยานพาหนะ
การประชาสัมพันธ์ ศูนย์ข้อมูลข่าวสาร ห้องสมุดสำนักการศึกษา สวัสดิการข้าราชการและลูกจ้างสำนักการศึกษา
งานกิจกรรมพิเศษ งานกฎหมาย นิติกรรมและสัญญา งานสิทธินักเรียน งานบริหารควบคุมดูแล
ส่งเสริมสนับสนุนศูนย์สิทธิเด็กนักเรียน ศูนย์รับเรื่องราวร้องทุกข์ และปฏิบัติหน้าที่อื่นที่เกี่ยวข้อง
๓)  ฝ่ายการเจ้าหน้าที่มีหน้าที่รับผิดชอบเกี่ยวกับการจัดทำแผนอัตรากำลัง
การปรับปรุงส่วนราชการ การควบคุมทะเบียนอัตรากำลัง การสรรหา บรรจุแต่งตั้ง การโอน การย้าย
การช่วยราชการการขอประเมินบุคคล การประชุม อ.ก.ก. สำนัก การทะเบียนประวัติ การขอบำเหน็จบำนาญและเกษียณอายุ
การเลื่อนระดับ การเลื่อนขั้นเงินเดือน การจัดทำบัญชีถือจ่ายเงินเดือน เงินประจำตำแหน่งการขอพระราชทานเครื่องราชอิสริยาภรณ์
และเหรียญจักรพรรดิมาลา ประกาศเกียรติคุณประเภท ๒ และเหรียญกาชาดสมนาคุณ การดำเนินการทางวินัย
การอุทธรณ์ การร้องทุกข์ของข้าราชการกรุงเทพมหานคร และปฏิบัติหน้าที่อื่นที่เกี่ยวข้อง
๔)  กลุ่มงานบริการสถานศึกษามีหน้าที่รับผิดชอบเกี่ยวกับงานกำหนดมาตรฐานแบบแปลนการก่อสร้าง
ซ่อมแซม ปรับปรุง อาคารสถานที่ งานจัดลำดับการก่อสร้าง ซ่อมแซม ปรับปรุงอาคารสถานที่
งานให้คำปรึกษา แนะนำ และประสานงานการก่อสร้าง ซ่อมแซม ปรับปรุงอาคารสถานที่และปฏิบัติหน้าที่อื่นที่เกี่ยวข้อง
(๒)  กองการเจ้าหน้าที่มีอำนาจหน้าที่เกี่ยวกับการบริหารงานบุคคลของข้าราชการครูกรุงเทพมหานครและลูกจ้างในสถานศึกษา
ได้แก่ การวางแผนกำลังคน การสรรหา การบรรจุ แต่งตั้ง การโอน ย้าย การขอกลับเข้ารับราชการ
การเลื่อนตำแหน่งและระดับเงินเดือน การกำหนดกรอบอัตรากำลังข้าราชการครูกรุงเทพมหานคร
การกำหนดตำแหน่งและอัตราเงินเดือน การปรับปรุงการกำหนดตำแหน่ง การดำเนินการทางวินัย
การพิจารณาความชอบและประเมินสมรรถภาพ การจัดทำและรักษาทะเบียนประวัติ การจัดทำบัญชีถือจ่ายอัตราเงินเดือนและค่าจ้าง
การส่งเสริมสนับสนุนการพัฒนาวิชาชีพครูและบุคลากรทางการศึกษาตามมาตรฐานและจรรยาบรรณวิชาชีพ
การตรวจสอบและการเสนอผลงานทางวิชาการของข้าราชการครู การประชุม อ.ก.ก. ข้าราชการครู
และปฏิบัติหน้าที่อื่นที่เกี่ยวข้อง โดยแบ่งงานภายในส่วนราชการ ดังนี้
๑)  ฝ่ายบริหารงานทั่วไปมีหน้าที่รับผิดชอบเกี่ยวกับงานสารบรรณและธุรการทั่วไป
การเงินและงบประมาณ การบัญชีและพัสดุ งานด้านการลาของข้าราชการครูกรุงเทพมหานคร และลูกจ้างในสถานศึกษา
งานด้านการจัดสวัสดิการ และสวัสดิภาพสิทธิประโยชน์ของข้าราชการครูกรุงเทพมหานครและบุคลากรทางการศึกษา
การดูแลสถานที่และยานพาหนะ การจัดทำบัตรประจำตัวข้าราชการครูและปฏิบัติหน้าที่อื่นที่เกี่ยวข้อง
๒)  ฝ่ายบรรจุและแต่งตั้งมีหน้าที่รับผิดชอบเกี่ยวกับการดำเนินการเรื่องการบรรจุแต่งตั้ง
การโอน ย้าย การขอกลับเข้ารับราชการ การเลื่อนตำแหน่งและระดับเงินเดือน การช่วยราชการ
การรักษาการในตำแหน่ง การขอยกเว้นการเกณฑ์ทหาร การเข้าระดมพล และปฏิบัติหน้าที่อื่นที่เกี่ยวข้อง
๓)  กลุ่มงานอัตรากำลังและการจ้างมีหน้าที่รับผิดชอบเกี่ยวกับการขอกำหนดกรอบอัตรากำลังข้าราชการครูกรุงเทพมหานคร
การควบคุมทะเบียนอัตรากำลัง การขออนุมัติจัดสรรเพิ่มอัตรากำลังและงบประมาณ การสำรวจและจัดทำสถิติข้อมูล
การดำเนินการเกี่ยวกับการบริหารงานบุคคลของลูกจ้างในสถานศึกษา การขออนุมัติกำหนดตำแหน่ง
และปรับอัตราเงินเดือนข้าราชการครูให้ได้รับตามวุฒิที่ได้รับเพิ่มขึ้น และปฏิบัติหน้าที่อื่นที่เกี่ยวข้อง
๔)  กลุ่มงานวินัยมีหน้าที่รับผิดชอบเกี่ยวกับการดำเนินการทางวินัยของข้าราชการครูกรุงเทพมหานครและลูกจ้างในสถานศึกษา
การตรวจสอบพฤติการณ์ทางวินัย การอุทธรณ์ การร้องทุกข์และเรื่องร้องเรียน และปฏิบัติหน้าที่อื่นที่เกี่ยวข้อง
๕)  ฝ่ายทะเบียนประวัติและประเมินสมรรถภาพมีหน้าที่รับผิดชอบเกี่ยวกับการจัดทำและรักษาทะเบียนประวัติ
การขอเปลี่ยนชื่อ ชื่อสกุล และขอแก้ไขวัน เดือน ปีเกิด การขอเพิ่มวุฒิในทะเบียนประวัติ
และการตรวจสอบรับรองประวัติ การดำเนินการเกี่ยวกับการเกษียณอายุ การขอพระราชทานเครื่องราชอิสริยาภรณ์
และเหรียญจักรพรรดิมาลา การขอพระราชทานเพลิงศพ การลาออกจากราชการ การพิจารณาความชอบและประเมินสมรรถภาพ
การจัดทำบัญชีถือจ่ายอัตราเงินเดือนและค่าจ้าง การจัดทำงบประมาณหมวดเงินเดือนและค่าจ้าง
การจัดทำงบประมาณหมวดเงินอุดหนุน การศึกษา การดูแลฐานข้อมูล MIS และปฏิบัติหน้าที่อื่นที่เกี่ยวข้อง
๖)  กลุ่มงานประเมินบุคคล การสรรหาและมาตรฐานวิชาชีพมีหน้าที่รับผิดชอบเกี่ยวกับการวางแผนกำลังคน
การสรรหา การส่งเสริมการทำผลงานทางวิชาการ และกำหนดมาตรฐานกรอบแนวทางการประเมินผลงานวิชาการ
การดำเนินการเกี่ยวกับ อ.ก.ก. ข้าราชการครู การส่งเสริม สนับสนุน
การพัฒนาวิชาชีพครูและบุคลากรทางการศึกษาตามมาตรฐานและจรรยาบรรณวิชาชีพ การสรรหา
ยกย่อง เชิดชูเกียรติข้าราชการครูกรุงเทพมหานครและบุคลากรทางการศึกษา การดำเนินการสอบแข่งขันการคัดเลือก
และปฏิบัติหน้าที่อื่นที่เกี่ยวข้อง
(๓)  กองคลังมีอำนาจหน้าที่เกี่ยวกับการดำเนินการด้านการเงิน
การคลัง การรวบรวมและจัดทำคำของบประมาณประจำปีของสำนักการศึกษา การบริหารงบประมาณ การตรวจสอบฎีกาทุกหมวดรายจ่าย
ทั้งงบประมาณกรุงเทพมหานคร งบประมาณเงินอุดหนุนจากรัฐบาลและเงินนอกงบประมาณ
การรับเงิน การเบิกเงิน การจ่ายเงิน การนำส่งเงิน และการเก็บรักษาเงิน พร้อมรายงานประจำวันทางการเงิน
การบันทึกบัญชี จัดทำทะเบียนคุมรายงานรายรับ - รายจ่ายเงินทางการบัญชีตามคู่มือบัญชี
การพัสดุ จัดซื้อจัดจ้าง ติดตาม รวบรวมรายงานในด้านการคลังของสำนักการศึกษา และปฏิบัติหน้าที่อื่นที่เกี่ยวข้อง
โดยแบ่งงานภายในส่วนราชการ ดังนี้
๑)  งานธุรการมีหน้าที่รับผิดชอบเกี่ยวกับงานสารบรรณและธุรการทั่วไป
การเงินและงบประมาณ การบัญชีและพัสดุ การบริหารงานบุคคล งานการประชุม การควบคุมดูแลสถานที่และยานพาหนะ
และปฏิบัติหน้าที่อื่นที่เกี่ยวข้อง
๒)  กลุ่มงานบัญชีและตรวจสอบใบสำคัญมีหน้าที่รับผิดชอบเกี่ยวกับการตรวจสอบเอกสารใบสำคัญเพื่อการลงบัญชี
งบประมาณกรุงเทพมหานครและงบประมาณเงินอุดหนุนจากรัฐบาลจัดทำสมุดบัญชี ทะเบียนคุมรายงานงบรายรับรายจ่ายเงินทางการบัญชีตามคู่มือบัญชี
ตรวจสอบเอกสารประกอบฎีกาทุกหมวดรายจ่ายของงบประมาณกรุงเทพมหานคร และงบประมาณเงินอุดหนุนจากรัฐบาล
และฎีกาเงินนอกงบประมาณ วางฎีกาเบิกเงินจากกรมบัญชีกลาง จัดทำสรุปรายงานการใช้จ่ายค่าสาธารณูปโภคประจำเดือน
๖ เดือน ๑ ปี จัดทำงบเดือนส่งสำนักงานตรวจเงินแผ่นดิน กองตรวจสอบภายใน สำนักปลัดกรุงเทพมหานคร
เก็บรักษาใบสำคัญและเอกสารที่เกี่ยวข้องไว้รอรับการตรวจและปฏิบัติหน้าที่อื่นที่เกี่ยวข้อง
๓)  กลุ่มงานการเงินและงบประมาณมีหน้าที่รับผิดชอบเกี่ยวกับการรับเงิน
การเบิกจ่ายเงินการเก็บรักษาเงิน การนำเงินส่งคืนทุกประเภท งบประมาณกรุงเทพมหานคร และงบประมาณเงินอุดหนุนจากรัฐบาล
การเบิกจ่ายเงินนอกงบประมาณ รวบรวมจัดทำคำของบประมาณ ดำเนินการเกี่ยวกับการบริหารงบประมาณ
การจัดทำแผนการใช้จ่ายเงินงบประมาณประจำปี และจัดทำรายงานการใช้จ่ายเงินงบประมาณประจำปี
งบประมาณเงินอุดหนุนจากรัฐบาลเก็บรักษาใบสำคัญและเอกสารที่เกี่ยวข้องไว้รอรับการตรวจ
และปฏิบัติหน้าที่อื่นที่เกี่ยวข้อง
๔)  กลุ่มงานพัสดุมีหน้าที่รับผิดชอบเกี่ยวกับการจัดทำแผนการใช้จ่ายเงินงบประมาณกรุงเทพมหานคร
และงบประมาณเงินอุดหนุนรัฐบาลให้สอดคล้องกับแผนการปฏิบัติการจัดซื้อจัดจ้าง
โดยสอดคล้องกับนโยบายระดับกองและระดับสำนัก กำหนดเกณฑ์มาตรฐานครุภัณฑ์ขั้นต่ำของสถานศึกษา
ดำเนินการเกี่ยวกับการจัดซื้อจัดจ้างวัสดุและครุภัณฑ์ รายการตั้งงบประมาณไว้ที่สำนักการศึกษา
หรือรายการที่ดำเนินการจัดให้แก่สถานศึกษา ตรวจสอบการลงทะเบียนทรัพย์สินการใช้ทรัพย์สิน
ตรวจสอบการลงทะเบียนทรัพย์สินทางคอมพิวเตอร์ระบบ MIS ดำเนินการควบคุมและรายงานครุภัณฑ์
อาคาร ที่ดินและสิ่งก่อสร้างเพื่อการคำนวณค่าเสื่อมราคาของสินทรัพย์ ตามระบบบัญชีของกรุงเทพมหานคร
หลักเกณฑ์คงค้าง และปฏิบัติหน้าที่อื่นที่เกี่ยวข้อง
(๔)  หน่วยศึกษานิเทศก์มีอำนาจหน้าที่เกี่ยวกับการดำเนินการพัฒนาการจัดระบบการนิเทศตรวจสอบ
สร้างกลไกเพื่อพัฒนาให้เป็นไปตามแผนงาน รวมทั้งนิเทศเพื่อแนะนำ ส่งเสริมการพัฒนาระบบการประกันคุณภาพการศึกษาในโรงเรียน
การจัดกิจกรรมการเรียนการสอนตามหลักสูตรระดับการศึกษาขั้นพื้นฐาน ระดับปฐมวัย และกลุ่มเป้าหมายเฉพาะให้มีคุณภาพ
ตลอดจนปฏิบัติงานตามนโยบายด้านการศึกษาของกรุงเทพมหานคร และปฏิบัติหน้าที่อื่นที่เกี่ยวข้องโดยแบ่งงานภายในส่วนราชการ
ดังนี้
๑)  ฝ่ายบริหารงานทั่วไปมีหน้าที่รับผิดชอบเกี่ยวกับงานสารบรรณ
งานงบประมาณการเงินและบัญชี ดำเนินการเกี่ยวกับพัสดุ งานดูแลสถานที่และยานพาหนะ งานการเจ้าหน้าที่
งานการประชุมงานพิธีการ งานการประชาสัมพันธ์ งานบริการโสตทัศนูปกรณ์ งานการพิมพ์ และผลิตเอกสารที่ใช้ในการนิเทศงาน
ให้การสนับสนุนการปฏิบัติงานของศึกษานิเทศก์ และปฏิบัติหน้าที่อื่นที่เกี่ยวข้อง
๒)  กลุ่มงานนิเทศการศึกษา ๑ มีหน้าที่รับผิดชอบเกี่ยวกับงานวางแผนการนิเทศ
งานวิจัยและพัฒนาการนิเทศการศึกษา สรุปและรายงานการนิเทศการศึกษา การจัดระบบข้อมูลพื้นฐานจัดระบบสารสนเทศเพื่อการวางแผน
งานแผนงานและสรุปผลการปฏิบัติงาน นิเทศการจัดกิจกรรม
การเรียนการสอนตามหลักสูตรระดับการศึกษาขั้นพื้นฐาน ระดับปฐมวัย มัธยมศึกษา และกลุ่มเป้าหมายเฉพาะ
ส่งเสริมให้เกิดระบบการประกันคุณภาพการศึกษาภายในโรงเรียน เผยแพร่ความรู้ด้านการจัดกิจกรรมการเรียนการสอนในกลุ่มสาระ
การใช้นวัตกรรมส่งเสริมการผลิตและการใช้สื่อเพื่อเพิ่มคุณภาพการศึกษาส่งเสริมการวิจัยในชั้นเรียน
ศึกษา วิเคราะห์ วิจัย ผลิตเอกสารผลงานทางวิชาการเผยแพร่ ปฏิบัติงานตามนโยบายการศึกษาของกรุงเทพมหานครและปฏิบัติหน้าที่อื่นที่เกี่ยวข้อง
โดยรับผิดชอบพื้นที่กลุ่มรัตนโกสินทร์ (กท ๑) และกลุ่มลุมพินี (กท ๒) มีโรงเรียนจำนวน
๕๑ โรงเรียน จัดเป็นกลุ่มเครือข่ายโรงเรียน (School Cluster) จำนวน
๑๐ เครือข่ายๆ และ ๔ - ๘ โรงเรียน
๓)  กลุ่มงานนิเทศการศึกษา ๒ มีหน้าที่รับผิดชอบเช่นเดียวกับกลุ่มงานนิเทศการศึกษา
๑ โดยรับผิดชอบพื้นที่กลุ่มวิภาวดี (กท ๓) และกลุ่มเจ้าพระยา (กท ๔) มีโรงเรียน จำนวน
๕๒ โรงเรียน จัดเป็นกลุ่มเครือข่ายโรงเรียน
(School Cluster) จำนวน ๙ เครือข่ายๆ ละ ๔-๘ โรงเรียน
๔)  กลุ่มงานนิเทศการศึกษา ๓ มีหน้าที่รับผิดชอบเช่นเดียวกับกลุ่มงานนิเทศการศึกษา ๑ โดยรับผิดชอบพื้นที่กลุ่มกรุงธนบุรี (กท ๕) และกลุ่มตากสิน
(กท ๖) มีโรงเรียนจำนวน ๘๖ โรงเรียน
จัดเป็นกลุ่มเครือข่ายโรงเรียน (School Cluster) จำนวน
๑๖ เครือข่ายๆ ละ ๔-๘ โรงเรียน
๕)  กลุ่มงานนิเทศการศึกษา ๔ มีหน้าที่รับผิดชอบเช่นเดียวกับกลุ่มงานนิเทศการศึกษา
๑ โดยรับผิดชอบพื้นที่กลุ่มพระนครเหนือ (กท ๗) และกลุ่มสุวินทวงศ์
(กท ๙) มีโรงเรียน จำนวน ๘๗ โรงเรียน
จัดเป็นกลุ่มเครือข่ายโรงเรียน (School Cluster) จำนวน
๑๗ เครือข่ายๆ ละ ๔-๘ โรงเรียน
๖)  กลุ่มงานนิเทศการศึกษา ๕ มีหน้าที่รับผิดชอบเช่นเดียวกับกลุ่มงานนิเทศการศึกษา
๑ โดยรับผิดชอบพื้นที่กลุ่มบูรพา (กท ๘) และกลุ่มศรีนครินทร์
(กท ๑๐) มีโรงเรียน จำนวน ๘๗ โรงเรียน จัดเป็นกลุ่มเครือข่ายโรงเรียน (School
Cluster) จำนวน ๑๖ เครือข่ายๆ ละ ๔ - ๘ โรงเรียน
๗)  กลุ่มงานนิเทศการศึกษา ๖ มีหน้าที่รับผิดชอบเช่นเดียวกับกลุ่มงานนิเทศการศึกษา
๑ โดยรับผิดชอบพื้นที่กลุ่มมหาสวัสดิ์ (กท ๑๑) และกลุ่มสนามชัย
(กท ๑๒) มีโรงเรียน จำนวน ๗๒ โรงเรียน
จัดเป็นกลุ่มเครือข่ายโรงเรียน (School Cluster) จำนวน
๑๒ เครือข่ายๆ ละ ๔-๘ โรงเรียน
(๕)  สำนักงานยุทธศาสตร์การศึกษามีอำนาจหน้าที่เกี่ยวกับการดำเนินการจัดทำยุทธศาสตร์ด้านการศึกษา
กำหนดกรอบแนวทางหลักเกณฑ์ ส่งเสริมและสนับสนุนงานด้านนโยบายและแผนการศึกษา
การส่งเสริมการจัดการศึกษาและความร่วมมือในประเทศและต่างประเทศ การวิจัยทางการศึกษางานด้านหลักสูตรและการจัดการเรียนรู้
งานด้านการพัฒนามาตรฐานและการประกันคุณภาพการศึกษางานด้านประเมินผลการจัดการศึกษา และปฏิบัติหน้าที่อื่นที่เกี่ยวข้อง
โดยแบ่งงานภายในส่วนราชการ ดังนี้
๑)  ฝ่ายบริหารงานทั่วไปมีหน้าที่รับผิดชอบเกี่ยวกับงานสารบรรณและธุรการทั่วไป
การเงินและงบประมาณ การบัญชีและพัสดุ การบริหารงานบุคคล งานการประชุม การควบคุม ดูแลสถานที่และยานพาหนะ
และปฏิบัติหน้าที่อื่นที่เกี่ยวข้อง
๒)  กลุ่มงานนโยบายและแผนการศึกษามีหน้าที่รับผิดชอบเกี่ยวกับการวิเคราะห์
จัดทำประสานและส่งเสริมด้านนโยบายและแผนการศึกษาของกรุงเทพมหานคร การกำหนดกรอบแนวทางและมาตรการในการนำนโยบายไปสู่การปฏิบัติของหน่วยงานการศึกษาที่เกี่ยวข้อง
การจัดทำแผนและกำหนดกรอบเกี่ยวกับการจัดตั้ง ยุบรวม ยกเลิกสถานศึกษาและการรับนักเรียนในแต่ละระดับ การประเมินผลแผนพัฒนาการศึกษากรุงเทพมหานคร และแผนงานด้านการศึกษาโดยประสานกับส่วนราชการที่เกี่ยวข้อง
จัดทำรายงานประจำปี การประสานงานด้านนโยบายและแผนกับหน่วยงานภายนอก การพัฒนาระบบและเครือข่ายข้อมูลสารสนเทศด้านการศึกษา
จัดหา และพัฒนาโปรแกรมคอมพิวเตอร์เพื่อจัดเก็บและประมวลผลข้อมูลจัดเก็บ ประมวลผลวิเคราะห์ข้อมูลในภาพรวมของกรุงเทพมหานครและเผยแพร่ข้อมูลสารสนเทศด้านการศึกษาทั้งภายในและภายนอกหน่วยงานประมาณการจำนวนนักเรียนต่อห้องเรียนระยะ
๕ ปี ทุกปี และปฏิบัติหน้าที่อื่นที่เกี่ยวข้อง
๓)  กลุ่มงานส่งเสริมการจัดการศึกษาและความร่วมมือในประเทศและต่างประเทศ
มีหน้าที่รับผิดชอบเกี่ยวกับการศึกษา วิเคราะห์ กำหนดนโยบาย และส่งเสริมการจัดการศึกษาในระบบการศึกษานอกระบบ
และการศึกษาตามอัธยาศัย รวมทั้งการเทียบโอนผลการเรียนต่างระบบ การส่งเสริมและพัฒนาคุณภาพในการจัดการศึกษาสำหรับผู้มีความสามารถพิเศษ
การศึกษาสำหรับเด็กพิการและด้อยโอกาส การเตรียมความพร้อมและร่วมดำเนินการเกี่ยวกับการรับโอนสถานศึกษาให้กรุงเทพมหานครตามพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น
พ.ศ. ๒๕๔๒ การกำหนดนโยบาย แนวทางการดำเนินงาน ส่งเสริม สนับสนุนและประสานความร่วมมือและความช่วยเหลือในประเทศและต่างประเทศ
การกำหนดพัฒนาหลักเกณฑ์แนวทางการประสาน
การมีส่วนร่วมของชุมชนในการใช้บริการและการจัดการศึกษา การแลกเปลี่ยนทางวิชาการและวัฒนธรรม
ดำเนินการวิจัยด้านการจัดการเรียน การสอน และด้านการบริหารและจัดการศึกษา การส่งเสริม
สนับสนุนโรงเรียนให้วิจัยและนำผลการวิจัยไปใช้ การรวบรวม สังเคราะห์ เผยแพร่ผลการวิจัยในการพัฒนาการจัดการเรียนรู้และการบริหารจัดการศึกษา
และปฏิบัติหน้าที่อื่นที่เกี่ยวข้อง
๔)  กลุ่มงานหลักสูตรและวิธีสอนมีหน้าที่รับผิดชอบเกี่ยวกับการจัดทำพัฒนาคู่มือหลักเกณฑ์
แนวทางด้านสาระหลักสูตรและวิธีสอน กิจกรรมการเรียนการสอนตาม ๘ กลุ่มสาระกิจกรรมพัฒนาผู้เรียน
และการประเมินผลการเรียนรู้ตามหลักสูตรการศึกษาขั้นพื้นฐาน การกำหนดเผยแพร่เอกสารประกอบการเรียนการสอนที่สอดคล้องกับหลักสูตรฯ
และนโยบายของกรุงเทพมหานคร การสร้าง พัฒนาเครื่องมือวัดผลเพื่อประเมินผลการเรียนรู้
การสนับสนุนโรงเรียนในการพัฒนาหลักสูตร
ประเมินผลการเรียนรู้และจัดกิจกรรมพัฒนาผู้เรียน รวมทั้งเด็กที่มีความต้องการพิเศษ
การวิเคราะห์ กำหนดแนวทางการปรับปรุง แก้ไขปัญหาในการพัฒนาหลักสูตร และการประเมินผลการเรียนรู้และปฏิบัติหน้าที่อื่นที่เกี่ยวข้อง
๕)  กลุ่มงานพัฒนามาตรฐานและการประกันคุณภาพมีหน้าที่รับผิดชอบเกี่ยวกับการจัดทำพัฒนาระบบมาตรฐานการศึกษา
คู่มือดำเนินงานและเครื่องมือสำหรับการประกันคุณภาพภายในของโรงเรียน การจัดระบบสังเคราะห์รายงานประจำปีของโรงเรียน
การวิเคราะห์วางแผนจัดทำแผนและประสานการรับการประเมินจากภายนอกของโรงเรียน สังกัดกรุงเทพมหานคร
และปฏิบัติหน้าที่อื่นที่เกี่ยวข้อง
๖)  กลุ่มงานประเมินผลการจัดการศึกษามีหน้าที่รับผิดชอบเกี่ยวกับการประเมินผลการจัดการเรียนรู้
ตรวจสอบคุณภาพการศึกษาด้านผู้เรียนในระดับกรุงเทพมหานครและประสานกระทรวงศึกษาธิการในการประเมินผลผู้เรียนระดับชาติ
การจัดระบบ รวบรวมสังเคราะห์ผลการประเมิน ในภาพรวมของกรุงเทพมหานครจากสำนักงานรับรองและประเมินคุณภาพการศึกษา
การจัดทำรายงานจัดกิจกรรมเผยแพร่ผลงานความก้าวหน้าในด้านการศึกษาของกรุงเทพมหานคร การสนับสนุนและสังเคราะห์ผลการตรวจราชการและการติดตามประเมินผลการจัดการศึกษา
และปฏิบัติหน้าที่อื่นที่เกี่ยวข้อง
(๖)  กองเทคโนโลยีเพื่อการเรียนการสอนมีอำนาจหน้าที่เกี่ยวกับการส่งเสริม
สนับสนุนการใช้เทคโนโลยีสารสนเทศและการสื่อสารเพื่อการเรียนการสอน จัดระบบและควบคุมการใช้เทคโนโลยีเพื่อการเรียน
การสอน ผลิตและพัฒนาสื่อการเรียนรู้ในรูปแบบต่างๆ เป็นศูนย์กลางในการให้บริการด้านเทคโนโลยีเพื่อการศึกษา
จัดตั้งศูนย์วิทยบริการ และบริการด้านสื่อการเรียนรู้รูปแบบต่างๆ
จัดระบบสารสนเทศด้านเทคโนโลยีเพื่อการศึกษา ส่งเสริม สนับสนุนให้มีการผลิตและพัฒนาสื่อการเรียนรู้ในโรงเรียน
ผลิตและเผยแพร่เอกสารวิชาการด้านเทคโนโลยีเพื่อการศึกษา การประเมินติดตามผล ศึกษา วิเคราะห์
วิจัยด้านเทคโนโลยีเพื่อการศึกษา และปฏิบัติหน้าที่อื่นที่เกี่ยวข้อง โดยแบ่งงานภายในส่วนราชการ ดังนี้
๑)  งานธุรการมีหน้าที่รับผิดชอบเกี่ยวกับงานด้านสารบรรณและธุรการทั่วไป
การเงินและงบประมาณ บัญชีและพัสดุ การบริหารงานบุคคล การดูแลสถานที่และยานพาหนะ และปฏิบัติหน้าที่อื่นที่เกี่ยวข้อง
๒)  กลุ่มงานส่งเสริมการใช้เทคโนโลยีเพื่อการเรียนการสอนมีหน้าที่รับผิดชอบเกี่ยวกับการจัดทำแผนแม่บทเทคโนโลยีสารสนเทศและการสื่อสารเพื่อการเรียนการสอน
สำรวจข้อมูลพื้นฐานด้านเทคโนโลยีสารสนเทศและการสื่อสารของโรงเรียนและหน่วยงานที่เกี่ยวข้อง
กำหนดกรอบแนวทางในการจัดทำแผนเทคโนโลยีสารสนเทศและการสื่อสารของโรงเรียนและหน่วยงานที่เกี่ยวข้อง
ส่งเสริมสนับสนุนครูและบุคลากรทางการศึกษา จัดหาวัสดุ ครุภัณฑ์ บำรุงรักษาคอมพิวเตอร์และอุปกรณ์
ฯลฯ เกี่ยวกับการพัฒนาเทคโนโลยีสารสนเทศและการสื่อสาร ดำเนินการจัดห้องประชุมทางไกลบนระบบเครือข่าย
ติดตามการดำเนินงานด้านเทคโนโลยีสารสนเทศและการสื่อสารของโรงเรียนและปฏิบัติหน้าที่อื่นที่เกี่ยวข้อง
๓)  กลุ่มงานวิจัย พัฒนาสื่อและเทคโนโลยีมีหน้าที่รับผิดชอบเกี่ยวกับการศึกษาวิเคราะห์
วิจัยเกี่ยวกับเทคโนโลยีเพื่อการศึกษา สนับสนุนการวิจัยเชิงปฏิบัติการเพื่อให้มีการวิจัยและพัฒนาควบคู่ไปกับการปฏิบัติงาน
สร้างเครือข่ายความรู้ด้านการวิจัยและพัฒนาสื่อการเรียนรู้ ส่งเสริมสนับสนุนครูและบุคลากรทางการศึกษาให้มีความรู้
ความสามารถในการศึกษา วิเคราะห์ วิจัย พัฒนาและเลือกใช้สื่อเทคโนโลยีในการจัดการเรียนการสอน
กำหนดมาตรฐานกรอบแนวทางพัฒนาศูนย์สื่อการเรียนรู้ของโรงเรียน สนับสนุนทุนการวิจัยด้านเทคโนโลยีเพื่อการศึกษา
จัดระบบการติดตามและประเมินผลการวิจัย โดยกำหนดเป็นแผนระยะยาว และแผนปฏิบัติการเป็นรายปี
เผยแพร่ผลงานวิจัยด้านเทคโนโลยีเพื่อการศึกษาและปฏิบัติหน้าที่อื่นที่เกี่ยวข้อง
๔)  กลุ่มงานผลิตสื่อและเผยแพร่มีหน้าที่รับผิดชอบเกี่ยวกับการผลิตและพัฒนาสื่อการเรียนรู้และคู่มือการใช้สื่อในรูปแบบต่างๆ
เพื่อใช้ในการจัดการเรียนการสอนพัฒนาบทเรียนบนระบบเครือข่าย (e-learning) เป็นศูนย์วิทยบริการและบริการสื่อการเรียนรู้ในรูปแบบต่างๆ
ส่งเสริมสนับสนุนการผลิตและพัฒนาซอฟท์แวร์ที่ใช้เป็นเครื่องมือในการสร้างสื่อการเรียนรู้
ผลิตและเผยแพร่เอกสารทางวิชาการด้านเทคโนโลยีเพื่อการศึกษา ส่งเสริม สนับสนุนการผลิตและพัฒนาสื่อการเรียนรู้และการจัดกิจกรรมต่างๆ
เพื่อกระตุ้นให้มีการผลิตและใช้สื่อเพื่อจัดการเรียนการสอน เผยแพร่และประชาสัมพันธ์สื่อการเรียนรู้ในรูปแบบต่างๆ
เพื่อให้เกิดประโยชน์ต่อการเรียน การสอน ติดตามประเมินผลการใช้สื่อการเรียนรู้ในโรงเรียนและปฏิบัติหน้าที่อื่นที่เกี่ยวข้อง
(๗)  กองพัฒนาข้าราชการครูกรุงเทพมหานครมีอำนาจหน้าที่เกี่ยวกับการพัฒนาฝึกอบรมข้าราชการครูกรุงเทพมหานคร
และบุคลากรทางการศึกษา การวิเคราะห์ความต้องการ กำหนดและพิจารณาหลักสูตร นโยบาย แผน
และมาตรฐานในการพัฒนาฝึกอบรมข้าราชการครูฯ และบุคลากรทางการศึกษา การจัดการพัฒนา ฝึกอบรม
ตามที่กำหนดในมาตรฐานกำหนดตำแหน่ง ตำแหน่งและวิทยฐานะ ตามพระราชบัญญัติระเบียบข้าราชการครูและบุคลากรทางการศึกษา
พ.ศ. ๒๕๔๗ ตามนโยบาย ความจำเป็น และการพัฒนาฝึกอบรมทักษะเฉพาะด้านการบริหารงานลูกเสือและยุวกาชาด
รวมทั้งการติดตามประเมินผลอย่างต่อเนื่อง การลาศึกษา ฝึกอบรม ประชุม สัมมนา ดูงาน การเดินทางไปราชการ
การบริหารกองทุนพัฒนาข้าราชการครูกรุงเทพมหานครและบุคลากรทางการศึกษาและปฏิบัติหน้าที่อื่นเกี่ยวข้อง
โดยแบ่งงานภายในส่วนราชการ ดังนี้
๑)  งานธุรการมีหน้าที่รับผิดชอบเกี่ยวกับงานสารบรรณ
งานงบประมาณการเงิน บัญชีและพัสดุ งานดูแลสถานที่และยานพาหนะ งานการเจ้าหน้าที่ งานบริการโสตทัศนูปกรณ์
ดูแลรักษาอุปกรณ์ เครื่องใช้ของศูนย์ฝึกอบรมคอมพิวเตอร์ สำนักการศึกษา ให้ใช้งานได้อยู่เสมอ
งานการพิมพ์และผลิตเอกสารที่ใช้ในการฝึกอบรม และปฏิบัติหน้าที่อื่นที่เกี่ยวข้อง
๒)  กลุ่มงานแผนงานและพัฒนาหลักสูตรการฝึกอบรมมีหน้าที่รับผิดชอบเกี่ยวกับการวิเคราะห์ความต้องการตามนโยบายและความจำเป็นของหน่วยงาน
วางแผนในการพัฒนาและฝึกอบรม การจัดทำและพัฒนาหลักสูตรการฝึกอบรม กำหนดหลักเกณฑ์ แนวทางและรูปแบบการประเมินผล
การพัฒนา ฝึกอบรม การติดตามและประเมินผล และปฏิบัติหน้าที่อื่นที่เกี่ยวข้อง
๓)  กลุ่มงานพัฒนาบุคลากรมีหน้าที่รับผิดชอบเกี่ยวกับการวางแผนการคัดเลือกและฝึกอบรม
การปฐมนิเทศข้าราชการครูฯ บรรจุใหม่ การพัฒนา และฝึกอบรมหลักสูตรเฉพาะด้านการจัดทำคู่มือในการทำผลงานทางวิชาการ
การจัดทำเอกสารเผยแพร่ความรู้ การขออนุมัติเกี่ยวกับการลาศึกษา ฝึกอบรม ประชุม สัมมนา
ดูงาน การขออนุมัติเดินทางไปราชการ การประสานและบริหารกองทุนพัฒนาข้าราชการครูฯ และบุคลากรทางการศึกษา
การหาสถาบันที่สนับสนุนทุนการศึกษาและปฏิบัติหน้าที่อื่นที่เกี่ยวข้อง
๔)  กลุ่มงานพัฒนาผู้นำลูกเสือและยุวกาชาดมีหน้าที่รับผิดชอบเกี่ยวกับการบริหารงานลูกเสือและเนตรนารี
ให้เป็นไปตามกฎหมายว่าด้วยลูกเสือ ข้อบังคับคณะลูกเสือแห่งชาติและระเบียบสำนักงานคณะกรรมการบริหารลูกเสือแห่งชาติในส่วนที่เป็นอำนาจหน้าที่ของกรุงเทพมหานครการบริหารงานยุวกาชาดและผู้บำเพ็ญประโยชน์ให้เป็นไปตามข้อบังคับสภากาชาดไทย
ระเบียบคณะกรรมการบริหารยุวกาชาด ว่าด้วยการปฏิบัติเกี่ยวกับยุวกาชาดและระเบียบ ข้อบังคับสมาคมผู้บำเพ็ญประโยชน์ในส่วนที่เป็นอำนาจหน้าที่ของกรุงเทพมหานคร
การวางแผนและดำเนินการฝึกอบรมลูกเสือหลักสูตรผู้นำขั้นความรู้ชั้นสูง การวางแผนและดำเนินการฝึกอบรมยุวกาชาดหลักสูตรผู้บริหารงานยุวกาชาด
การร่วมงานชุมนุมลูกเสือแห่งชาติและลูกเสือโลก การจัดทำคู่มือเพื่อเป็นแนวทางในการฝึกอบรมหลักสูตรลูกเสือและยุวกาชาด
การกำหนดและพัฒนาคู่มือ หรือแนวทางในการพัฒนานักเรียนโดยกระบวนการลูกเสือและยุวกาชาด
การบริหารจัดการค่ายลูกเสือกรุงเทพมหานคร และปฏิบัติหน้าที่อื่นที่เกี่ยวข้อง

ข้อ ๑๕  สำนักการศึกษา มีส่วนราชการ ดังต่อไปนี้
(๑)  สำนักงานเลขานุการ
(๒)  กองการเจ้าหน้าที่
(๓)  กองคลัง
(๔)  หน่วยศึกษานิเทศก์
(๕)  สำนักงานยุทธศาสตร์การศึกษา
(๖)  กองเทคโนโลยีเพื่อการเรียนการสอน
(๗)  กองพัฒนาข้าราชการครูกรุงเทพมหานคร

ทั้งนี้ ให้มีผลตั้งแต่วันที่ ๓๑ มีนาคม ๒๕๔๙[๑]

ประกาศ
ณ วันที่ ๓๑ มีนาคม พ.ศ. ๒๕๔๙
อภิรักษ์
โกษะโยธิน
ผู้ว่าราชการกรุงเทพมหานคร

นันทนา/ผู้จัดทำ
๒๔  พฤษภาคม  ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๔๙ ง/หน้า ๗/๑๖ พฤษภาคม ๒๕๔๙